**Informatīvais ziņojums „Par Valsts ieņēmumu dienesta Valsts amatpersonu deklarāciju informācijas sistēmas publiskojamo datu bāzes piekļuves autorizācijas ieviešanas iespēju”**

Pamatojoties uz Ministru kabineta 2012.gada 18.septembra sēdes protokollēmuma Nr.52, 28.§ „Informatīvais ziņojums „Par valsts amatpersonu deklarāciju iesniegšanas lietderību un turpmāko pieeju valsts amatpersonu deklarāciju iesniegšanā”” (turpmāk – Informatīvais ziņojums) 5.punktā doto uzdevumu, Valsts ieņēmumu dienests (turpmāk - VID) sadarbībā ar Finanšu ministriju ir izvērtējis VID Valsts amatpersonu deklarāciju informācijas sistēmas publiskojamo datu bāzes (turpmāk – VID publiskojamo datu bāze) piekļuves autorizācijas ieviešanas iespēju un informē.

Izvērtējot Informatīvajā ziņojumā izteikto priekšlikumu, konstatēts, ka tajā ietvertā priekšlikuma mērķis ir izvērtēt iespēju identificēt tās fiziskās vai juridiskās personas, kuras noteiktā laika periodā ieguvušas informāciju no VID publiskojamās datu bāzes.

Ņemot vērā, ka personas identificēšanu iespējams nodrošināt, veicot autentifikāciju jeb lietotāja identitātes pārbaudi datorsistēmā, norādām, ka likuma „Par interešu konflikta novēršanu valsts amatpersonu darbībā” 2.pantā noteikts, ka likuma mērķis ir nodrošināt valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicināt valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.

Turklāt iepriekš minētā likuma 26.panta sestā daļa nosaka Valsts prezidenta, Saeimas deputātu, Ministru prezidenta, Ministru prezidenta biedra, ministru, īpašu uzdevumu ministru, parlamentāro sekretāru un republikas pilsētu domju deputātu deklarācijās norādītos publiskojamos datus ne vēlāk kā mēneša laikā, bet pārējo valsts amatpersonu deklarācijās norādītos publiskojamos datus ne vēlāk kā triju mēnešu laikā pēc to iesniegšanas VID publicēt elektroniskā veidā.

Vērtējot autentifikācijas ieviešanu pastāv divas it kā konkurējošās tiesības: pirmās – informācijas atklātība, kuras galvenais princips ir personas tiesības saņemt informāciju, otrās – personas tiesības uz datu aizsardzību.

Uzskatām, ka lietotāja autentifikācija attiecībā uz publiski pieejamas informācijas izmantošanu, kuras publiskošanas obligātums ir noteikts ar likumu, būtu kontroles mehānisms, kurš neveicinātu sabiedrības uzticēšanos un nebūtu sabiedrības interesēs.

Lai nodrošinātu personu datu aizsardzību, deklarācijās ir publiski pieejamā un publiski nepieejamā daļa. Publiski pieejamā deklarācijas daļa ir visa deklarācijā ietvertā informācija, izņemot deklarācijā norādītā valsts amatpersonas, tās radinieku un citu deklarācijā minēto personu dzīvesvieta un personas kods, kā arī darījumu partneri, tai skaitā parādnieki un kreditori. Publiski nepieejamo deklarācijas daļu var apstrādāt tikai identificētas un autorizētas personas.

Ievērojot minēto un to, ka valstī tiek uzturētas arī citas publiski pieejamas datubāzes, kuras satur fizisko personu datus, analoģiski vērtējot, lietotāja autentifikāciju būtu nepieciešams ieviest visām publiski pieejamām datubāzēm.

Papildus informējam, ka 2012.gadā tikai trīs personas ir vērsušās VID ar lūgumu sniegt informāciju par tām fiziskajām vai juridiskajām personām, kuras no VID kā personas datu apstrādes pārziņa ir lūgušas informāciju par attiecīgo personas datu apstrādi.

Ņemot vērā iepriekš minētos tiesiskos aspektus un izvērtējot autentifikācijas ieviešanas iespēju, norādām, ka lietotāja autentifikācijas ieviešana piekļuvei VID publiskojamo datu bāzei nav atbalstāma.

 Finanšu ministrs A.Vilks

15.03.2013 11:37

476

Edgars Šidlovskis

Finanšu ministrijas Nodokļu administrēšanas un

grāmatvedības politikas departamenta vecākais eksperts

67083894; Edgars.Sidlovskis@fm.gov.lv

Līga Zihmane

Valsts ieņēmumu dienesta

Valsts amatpersonu datu administrēšanas pārvaldes

Juridiskās daļas galvenā juriste

67090293, Liga.Zihmane@vid.gov.lv